ORDE do 26 de outubro de 2010 de aprobación definitiva da modificación puntual das normas subsidiarias de planeamento do Concello de Cerceda (A Coruña), relativa ás súas normas urbanísticas.
CONSELLERÍA DE MEDIO AMBIENTE, TERRITORIO E INFRAESTRUTURAS — III. OUTRAS DISPOSICIÓNS — 08/11/2010

O Concello de Cerceda remite por terceira vez o proxecto de modificación referido en que solicita a aprobación definitiva de conformidade co artigo 85.7º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. As normas subsidiarias de planeamento do Concello de Cerceda foron aprobadas definitivamente polo Concello Pleno o 26-6-1996, con anterioridade á promulgación da Lei 1/1997, do 24 de marzo, do solo de Galicia.
2. O concello non solicitou informe desta consellería previo á aprobación inicial (artigo 85.1º da LOUG) por entender concorrentes as circunstancias establecidas do artigo 93.4º da LOUG.
3. A modificación foi aprobada inicialmente polo Concello Pleno o 25-5-2007 (corrixida polo Pleno o 13-7-2007). Sometido á información pública polo prazo dun mes (DOG do 5 de setembro, Diario de Bergantiños e La Voz de Galicia do 6 de setembro de 2007), non foi recibida ningunha alegación. Déuselles audiencia aos concellos limítrofes (Tordoia, Ordes, A Laracha, Culleredo e Carral).
4. Consta Decisión do 20-9-2007, da Dirección Xeral de Desenvolvemento Sostible, pola que se declara innecesario de someter a modificación á avaliación ambiental estratéxica.
5. Foron solicitados os informes de Augas de Galicia, da Deputación Provincial da Coruña, do Ministerio de Fomento (en materia de servidumes aeronáuticas) e da Delegación Provincial da Consellería de Medio Ambiente e Desenvolvemento Sostible.
6. A Consellería de Cultura e Deporte emitiu informe desfavorable o 20-2-2008.
7. No expediente constan informes xurídico e técnico municipais do 22-10-2007 sobre o proxecto de modificación (artigo 85.4º da Lei 9/2002).
8. A modificación tivo unha primeira aprobación provisional polo Pleno do 29-10-2007.
9. Sometida á aprobación definitiva pola CPTOPT, ditouse a Orde do 10-4-2008 pola que se resolveu, de acordo co artigo 85.5º b) da LOUG, non outorgarlle a aprobación definitiva.
10. O concello aprobou provisionalmente un proxecto corrixido con data do 22-12-2008.
11. Sobre ese documento foi ditada a orde desta consellería do 13-7-2009 que outorga aprobación definitiva parcial ao proxecto, en concreto aos artigos 4.1.2., 6.3.1.1., 6.3.1.2., 7.3.21, 10.1 e 10.2 da normativa; e deixou en suspenso os artigos 10.1, 10.3 e 7.3.22.
12. A Dirección Xeral de Patrimonio Cultural da Xunta de Galicia emitiu o 29-4-2010 un novo informe favorable, condicionado á incorporación das condicións indicadas nel.
13. O Concello Pleno aprobou provisionalmente con data do 29-7-2010 un novo proxecto datado en outubro de 2009, subscrito polo arquitecto Daniel González Franco (IDOM).
II. Obxecto do proxecto.
O novo proxecto refírese exclusivamente ás alteracións dos artigos 7.3.22 e 10 da normativa das NSM, para a súa adaptación á Lei 9/2002, ás normas complementarias e subsidiarias de planeamento provincial e ás leis de carácter sectorial, como a Lei 4/1994, de estradas de Galicia.
III. Análise da modificación puntual.
Logo de analizar o documento, e vista a proposta literal que nesta mesma data eleva a Secretaría Xeral de Ordenación do Territorio e Urbanismo en relación coa orde desta consellería do 13-7-2009, púidose observar:
1. Canto á modificación do artigo 7.3.22 relativo ás cubertas da edificación en solo urbano e urbanizable, axústase ao informe da Dirección Xeral de Patrimonio Cultural do 29-4-2010.
2. Polo que respecta á modificación do artigo 10 relativo ás situacións fóra de ordenación, axústase ao prescrito no artigo 103 da LOUG en redacción dada pola Lei 2/2010.
De conformidade cos artigos 89 e 93.4º da Lei 9/2002, de ordenación urbanística e protección do medio rural de Galicia; e co artigo 1 do Decreto 316/2009, do 4 de xuño, polo que se establece a estrutura orgánica da Consellería de Medio Ambiente, Territorio e Infraestruturas, a competencia para resolver sobre a aprobación definitiva das modificacións puntuais dos PXOM correspóndelle ao conselleiro de Medio Ambiente, Territorio e Infraestruturas.
IV. Resolución.
Visto canto antecede, resolvo:
Primeiro.-De acordo co punto 7 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual das normas subsidiarias de planeamento do Concello de Cerceda, relativa ás súas normas urbanísticas.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Notifíquese esta orde ao concello; e publíquese no Diario Oficial de Galicia.
Santiago de Compostela, 26 de outubro de 2010.
Agustín Hernández Fernández de Rojas
Conselleiro de Medio Ambiente, Territorio
e Infraestruturas